Lögreglan á Suðurlandi segir engin merki um skot eða skotsár á hræjum tveggja hrossa sem fundust dauð í úthaga Skeggjastaða í Vestur-Landeyjum í gær. Talið er að þau hafi drepist af náttúrulegum ástæðum.
Eigandi hrossanna taldi að gæsaskyttur hefðu orðið þeim að bana fyrir nokkrum dögum. Lögregla fór á vettvang í gær ásamt dýralækni og skoðaði hræ hrossanna gaumgæfilega. Um kílómetri var á milli þeirra. Oddur Árnason er yfirlögregluþjónn á Suðurlandi.
Niðurstaðan af þeirri rannsókn dýralæknisins og okkar er að það eru engin merki um að þessi hross hafi orðið fyrir skoti. Hvers vegna þau drápust liggur ekki fyrir en einhverjar náttúrulegar orsakir. Okkar rannsókn snerist að því hvort að hrossin hefðu verið drepin með skotvopni eða ekki og hún er alveg skýr, það hefur ekki verið skotið á þau.
Dýralæknirinn sem fór með lögreglunni á vettvang segir í samtali við fréttastofu að dánarorsök hrossanna sé mjög óljós. Hræin hafi verið illa leikin eftir margra daga legu í haganum og vargurinn hafi leikið þau grátt. Þá hafi veður einnig verið válynd og erfitt að rannsaka þau nákvæmlega. Önnur hross í hagnum séu við hestaheilsu svo ekkert bendi til þess að þau hafi étið einhvern óþverra eða annað slíkt.
Engin merki eru um að hross sem fundust dauð í úthaga í Landeyjum hafi verið skotin. Þau hafa að öllum líkindum drepist af óljósum, en náttúrulegum, ástæðum.